maidir leis an seasamh atá le glacadh thar ceann an Aontais san Fhochoiste Custaim idir an tAontas agus an Mholdóiv a mhéid a bhaineann le cinneadh a ghlacadh maidir le haitheantas frithpháirteach a thabhairt do Chlár Oibreoirí Eacnamaíocha Údaraithe Phoblacht na Moldóive agus do Chlár Oibreoirí Eacnamaíocha Údaraithe an Aontais

MEABHRÁN MÍNIÚCHÁIN

1.Ábhar an togra

Baineann an togra seo le cinneadh lena mbunaítear an seasamh atá le glacadh thar ceann an Aontais san Fhochoiste Custaim idir an tAontas agus Poblacht na Moldóive i ndáil leis an gCinneadh atá beartaithe a ghlacadh, ar Cinneadh é a bhaineann le hAitheantas Frithpháirteach ar Oibreoirí Eacnamaíocha Údaraithe idir an tAontas agus Poblacht na Moldóive.

1.1.Comhthéacs an togra

Tá sé d’aidhm ag an gComhaontú Comhlachais idir an tAontas agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na Moldóive, den pháirt eile (dá ngairtear ‘an Comhaontú’ anseo feasta), i measc nithe eile, taraifí a laghdú ar taraifí iad a ghearrtar ar ghnólachtaí Eorpacha agus iad ag onnmhairiú chuig Poblacht na Moldóive agus nósanna imeachta custaim a dhéanamh níos éifeachtúla. Thairis sin, éascaítear trádáil a thuilleadh leis an gcomhaontú trí reachtaíocht, rialacha agus nósanna imeachta na Moldóive, lena n‑áirítear caighdeáin, a chomhfhogasú de réir a chéile do reachtaíocht, rialacha agus nósanna imeachta pháirtí an Aontais sa chomhaontú sin. Is i mí Iúil 2016 a tháinig an Comhaontú i bhfeidhm.

Comhlíonfaidh an Fochoiste Custaim, a bunaíodh i gcomhréir le hAirteagal 200(1) den Chomhaontú, a dhualgais, mar a fhoráiltear in Airteagail 200(2) agus 200(3) den Chomhaontú. Glacfaidh an Fochoiste Custaim, inter alia, socruithe, bearta agus cinntí praiticiúla chun Caibidil V agus Prótacail II agus III a ghabhann leis an gComhaontú a chur chun feidhme, lena n‑áirítear maidir le malartú faisnéise agus sonraí, aitheantas frithpháirteach rialuithe ar chustaim agus cláir chomhpháirtíochta trádála, agus sochair arna gcomhaontú go frithpháirteach. Tá an Fochoiste Custaim comhdhéanta d’ionadaithe ar an gCoimisiún Eorpach agus ar Phoblacht na Moldóive, ar ionadaithe iad atá freagrach as an gcustam agus as cúrsaí a bhaineann leis an gcustam. Ionadaí an Choimisiúin Eorpaigh nó ionadaí Phoblacht na Moldóive atá freagrach as cúrsaí a bhaineann leis an gcustam, gníomhóidh sé mar Chathaoirleach an Fhochoiste.

1.2.An gníomh atá beartaithe ag an bhFochoiste Custaim

Glacann an Fochoiste Custaim socruithe, bearta, cinntí agus moltaí praiticiúla dá bhforáiltear in Airteagal 200 den Chomhaontú. Glacfar iad sin de chomhthoil idir na Páirtithe tar éis Airteagal 11(3) de rialacha nósanna imeachta an Fhochoiste Custaim idir an tAontas agus Poblacht na Moldóive a chur i gcrích lena nglacadh. Beidh na cinntí sin ina gceangal ar na Páirtithe, agus déanfaidh na Páirtithe sin bearta iomchuí lena gcur chun feidhme.

Féadfaidh an Fochoiste Custaim an cinneadh a ghlacadh trí nós imeachta i scríbhinn má thagann na Páirtithe ar chomhaontú faoi sin. Is é a bheidh sa nós imeachta i scríbhinn malartú nótaí idir an bheirt Chathaoirleach, ag gníomhú dóibh i gcomhaontú leis na Páirtithe. A luaithe a chomhaontófar an téacs, síneoidh ionadaí ar gach Páirtí an cinneadh go neamhspleách agus i ndiaidh a chéile.

Tá Cláir Oibreoirí Eacnamaíocha Údaraithe (AEO) i bhfeidhm ag an Aontas agus ag Poblacht na Moldóive lena dtugtar éascú d’oibreoirí eacnamaíocha a bhfuil infheistíocht déanta acu i slándáil an tslabhra soláthair atá acu agus ar thug riaracháin chustaim na tíre ábhartha údarú dóibh.

Is é is aidhm don ghníomh atá beartaithe foráil a dhéanamh maidir le haitheantas frithpháirteach ar chláir AEO idir an tAontas agus Poblacht na Moldóive.

Beidh an cinneadh ina cheangal ar na Páirtithe ar dháta a ghlactha. An seasamh atá le glacadh thar ceann an Aontais.

Aithnítear leis an togra seo go bhfuil an tAontas agus Poblacht na Moldóive (na ‘Páirtithe’) tiomanta dá gcomhar custaim a threisiú i gcomhréir leis an gComhaontú. Deimhnítear leis go bhfuil gealltanas tugtha ag na Páirtithe trádáil a éascú agus slándáil an tslabhra soláthair a mhéadú trí chláir chomhpháirtíochta trádála.

Is féidir slándáil agus sábháilteacht, agus éascú an tslabhra soláthair trádála idirnáisiúnta a fheabhsú trí aitheantas frithpháirteach a thabhairt dá gcuid clár comhpháirtíochta trádála, iad sin Clár Oibreora Eacnamaíoch Údaraithe glactha Phoblacht na Moldóive agus clár Oibreora Eacnamaíoch Údaraithe (‘AEO’) an Aontais. Is ar an gcúis sin a bhfuil sé beartaithe go n‑aithneodh an tAontas clár AEO Phoblacht na Moldóive, agus go n‑aithneodh Poblacht na Moldóive clár AEO an Aontais.

2.Bunús dlí

2.1.Bunús dlí don nós imeachta

2.1.1.Na Prionsabail

Déantar foráil le hAirteagal 218(9) den Chonradh ar Fheidhmiú an Aontais Eorpaigh (CFAE) maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’.